
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                          Bucureşti, 24.06.2009                                                                                                          

                          PL-x 169/2008


     R A P O R T  
asupra propunerii legislative privind modificarea art.6 şi art.123 din Legea nr. 85/2006 privind procedura insolvenţei
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu propunerea legislativă privind modificarea art.6 şi art.123 din Legea nr. 85/2006, privind procedura insolvenţei, trimisă cu adresa          nr. Pl-x 169/2008 din 8 aprilie 2008, înregistrată cu nr.31/296 din 9 aprilie 2008.
Potrivit prevederilor art. 75 din Constituţia României, republicată, şi ale art.92 alin. (9) pct. 2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională. 

Senatul, în calitate de primă Cameră sesizată, a respins propunerea legislativă, în şedinţa din 19 martie 2008.

Consiliul Legislativ a avizat favorabil iniţiativa legislativă, conform avizului nr. 1310 din 1 octombrie 2008.
Comisia pentru politică economică, reformă şi privatizare, cu adresa nr.21/61 din 18 iunie 2008, a transmis un aviz favorabil cu un amendament. 

Comisia pentru buget, finanţe şi bănci, prin adresa nr. 22/123 din 5 martie 2009, a transmis un aviz negativ asupra acestei propuneri legislative.

Guvernul, prin punctul de vedere transmis cu adresa nr. 2889 din 2 noiembrie 2007, nu susţine adoptarea acestei propuneri legislative în forma prezentată. Prin adresa nr. 626/DRP din 12 februarie 2009, Departamentul pentru relaţia cu Parlamentul a comunicat Comisiei juridice, de disciplină şi imunităţi că, potrivit celor decise în  şedinţa  din 11 februarie 2009, Guvernul nu susţine această iniţiativă legislativă. 
Iniţiativa legislativă are ca obiect de reglementare modificarea Legii nr. 85/2006 privind procedura insolvenţei, cu modificările şi completările ulterioare, în sensul  înfiinţării unor secţii specializate de insolvenţă în cadrul tribunalelor ce îşi au sediul în aceeaşi localitate în care se află curtea de apel (art. 6), precum şi schimbarea ordinii de prioritate a creanţelor în sensul eliminării regimului diferenţiat al creanţelor bugetare în raport cu celelalte creanţe chirografare (art.123).  
În conformitate cu prevederile art. 61 şi 68 din Regulamentul Camerei Deputaţilor, republicat, cu modificările ulterioare, membrii Comisiei juridice au examinat această iniţiativă legislativă împreună cu proiectul de Lege privind aprobarea Ordonanţei de urgenţă a Guvernului nr.173/2008 pentru modificarea şi completarea Legii nr.85/2006 privind procedura insolvenţei, trimis, spre dezbatere în fond, în procedură de urgenţă, la Comisia juridică, de disciplină şi imunităţi şi Comisia pentru politică economică, reformă şi privatizare, în vederea întocmirii unui raport comun, cu adresa nr. PL-x 190 din 16 martie 2009.
Membrii Comisiei juridice au examinat iniţiativele menţionate mai sus pe parcursul mai multor şedinţe separate, dezbaterile finalizându-se în şedinţa din             16 iunie 2009. În urma analizării celor două iniţiative legislative, membrii Comisiei juridice au hotărât să reţină proiectul de Lege privind aprobarea Ordonanţei de urgenţă a Guvernului nr.173/2008 pentru modificarea şi completarea Legii nr.85/2006 privind procedura insolvenţei (PL-x 190/2009), ca fiind iniţiativă de bază, urmând ca pentru cealaltă iniţiativă legislativă să se facă raport de respingere, şi prevederile pe care aceasta le conţine să fie considerate amendamente la proiectul propus spre adoptare. 
La dezbateri a participat, din partea Ministerului Justiţiei şi Libertăţilor Cetăţeneşti, doamna Rodica Constantinovici, secretar de stat şi doamna Claudia Roşianu, director, din partea Uniunii Naţionale a Practicienilor în Insolvenţă din România (U.N.P.I.R.) domnul Arin Octav Stănescu, preşedinte şi domnul prof. univ. dr. Gheorghe Piperea, vicepreşedinte.
Pentru toate aceste considerente, membrii Comisiei juridice au hotărât, cu unanimitate de voturi, să propună plenului Camerei Deputaţilor respingerea propunerii legislative privind modificarea art.6 şi art.123 din Legea nr. 85/2006 privind procedura insolvenţei.
Din numărul total de 24 membri ai Comisiei juridice, de disciplină şi imunităţi au participat la dezbateri 13 deputaţi.

În raport cu obiectul şi conţinutul său, ce vizează modificarea unei legi organice, propunerea legislativă face parte din categoria legilor organice.
                           PREŞEDINTE,                                   SECRETAR,                                                                 

                            Daniel BUDA                           Gabriel ANDRONACHE

Expert, 
Mihaela Ivan-Cucu 

